Nuwe flieks: Honest Thief, The Secret: Dare to Dream | Netwerk24
Jy ken die resep. Alle Liam Neeson-flieks lyk dieselfde, en hierdie een waarsku weer: moenie met outoppies neuk nie. 'n Bankrower buit $9 miljoen. Dan gee hy homself oor want hy is "eerlik" en raak op Kate Walsh verlief. (Enige ou sal in die tronk gaan sit vir Kate!) Dis verraad, liefde, skietery, jaagtogte, gesigte wat vaagweg bekend lyk en skopgrawe vol aksie. Jy behoort jou gate uit te geniet. In teaters.
The Secret: Dare to Dream **
Die fliek, met Katie Holmes en Josh Lucas, gaan oor 'n gesin, met Katie as die ma, wat dalk uit hul huis gesit gaan word weens skuld. Maar 'n toevallige ontmoeting, wanneer 'n motorbotsing plaasvind, bring hulle bymekaar. Maar hy is eintlik daar met slegte nuus! Die verhaal is stroperig en maak al die regte geluide diep uit die stroopblik.
Dit wys ook hoe geloof en 'n vertroue in mekaar wondere kan verrig. Dit hang net af hoe jou houding is en hoe edel jou motiewe is. Veilige, maar gemiddelde vermaak vir die hele gesin.